Vrystaatste krieketunie rou oor dood van Judy VorsterJudy Vorster. (Foto: Facebook / Vrystaat Krieket) Judy Vorster (48), klubkoördineerder van die Vrystaatse Krieketunie in Bloemfontein, is Dinsdagoggend skielik dood. OFM berig Vorster het vermoedelik ‘n hartaanval gehad. Sy het onlangs ’n operasie ondergaan. Vorster, ook die hoof van vrouekrieket in die Vrystaat en bestuurder van die senior vrouekrieketspan in dié provinsie, het 11 jaar vir die krieketunie gewerk. Sy laat haar man, Reinhold, en hul twee seuns agter. Vrystaat Krieket het Dinsdag sy hartseer oor Vorster se dood op sy Facebook-blad uitgespreek. “Tannie Juds sal gemis word deur almal op van die veld – nie net vir haar passie vir die spel nie, maar haar liefde vir die mense wat by die spel betrokke was. “As ’n krieketfamilie sal ons jou entoesiasme en positiewe gesindheid mis, asook jou ywer om almal in nood by te staan,” lui dié inskrywing by ’n foto van Vorster. Johan van Heerden, uitvoerende hoof van Vrystaat Krieket, het Dinsdag gesê dit is ’n hartseer dag vir die unie. “Judy, ons salueer jou, jy sal deur almal gemis word. Dankie vir jou bydrae tot Vrystaatse krieket op alle vlakke. Aan Vossie en die kinders, julle is in ons gedagtes.”